# מטלה 1 – בדיקת משחק

במהלך פיתוח המשחק שלכם, אחת הפעולות שתעשו הכי הרבה היא בדיקת משחק – **playtest**. המטלה הזאת מיועדת ל"חימום" והכנה לקראת הבדיקות.

יש לבצע את המטלה בצוותים של שניים או יותר, וכל חברי הצוות צריכים להשתתף באופן שווה. סטודנטים שאין להם צוות, יכולים לבצע את המטלה עם חבר/ה או קרוב/ה.

יש לבצע את שתי השאלות על משחק מחשב כלשהו לשחקן יחיד. באתר הקורס יש רשימה של מקומות שבהם אפשר למצוא משחקים בחינם.

## שאלה 1: בדיקת-משחק אישית

בחרו משחק מחשב לשחקן יחיד. כל אחד מחברי הצוות ישחק במשחק *באופן אישי* ויכתוב הערות ביומן. תארו גם את המאפיינים של המשחק עצמו; וגם את הבחירות שאתם עשיתם, כשחקנים, במהלך המשחק.

1. הגדירו את חוויית-השחקן שלכם במשפט אחד.
2. ממה בדיוק אתם נהנים במשחק? מה במשחק גורם לכם לרצות לשחק שוב? פרטו.
3. ממה אתם לא נהנים במשחק? מה במשחק גורם לכך שלא תרצו לשחק שוב? פרטו.
4. הציעו שלוש הצעות לשיפור המשחק.

כתבו לפחות עמוד אחד של הערות. לאחר שכל חברי הצוות שיחקו וכתבו הערות, השוו בין ההערות שלכם:

1. האם חוויית-השחקן שלכם הייתה דומה או שונה?
2. האם נהניתם מאותם דברים, או מדברים שונים?
3. האם נתקלתם באותם קשיים, או בקשיים שונים?
4. האם הרעיונות שלכם לשיפור המשחק דומים או שונים?

## שאלה 2: בדיקת-משחק חיצונית

עכשיו, כל אחד מחברי הצוות ישחק במשחק (אותו משחק כמו בשאלה 1, או משחק אחר), כאשר תוך כדי המשחק, *אחד מחברי-הצוות האחרים* מתבונן בו מהצד בשקט (בלי להתערב) ורושם הערות.

* כתבו בפירוט: מה השחקן *עושה* בכל רגע? מה הוא *אומר* בכל רגע? מה אומרות *הבעות הפנים* שלו?
* כמה זמן לוקח לשחקן להבין את המשחק? באילו נקודות במשחק הוא "נתקע"?
* מאילו דברים במשחק השחקן נהנה, לפי דעתכם?
* מאילו דברים במשחק השחקן לא נהנה, לפי דעתכם?
* האם יש הבדל בין סגנון המשחק של השחקן, לבין סגנון המשחק שלכם?

מה למדתם מהמטלה על הדמיון וההבדל בין שחקנים שונים המשחקים באותו משחק?