



***תנועת השחקן***

# רקע למשחק-

משחקי יריות שבהם המטרה היא לירות בכמה שיותר אויבים, או בעגה ה"מקצועית" Shoot'em all games. הם תת-ג'אנר של משחקי האקשן. אין איזושהי מוסכמה כללית על איך אמורים להראות משחקים בסגנון זה, יש המגבילים את התת-ג'אנר למשחקי חלליות או משחקים בהם יש לשחקן את אותן מגבלות תנועה.

שורשי המשחקים האלו הם ממשחק החלליות הראשון שיצא באותו המבנה והיה לאב-טיפוס לכל משחקי החלליות- Spacewar!   
 שנוצר ב-1962 ע"י סטיב ראסל, מרטין גרץ ו-ווין ויטאנן. מאוחר יותר הג'אנר התפתח אף יותר עם משחקים כמו space invaders שממנו יצאו משחקים שעד היום מהווים את אבני הבניין למשחקים המודרניים, כמו: Asteroids ו-Galaxian (ביפן המשחק הזה הצליח אפילו יותר מפק-מן...).  
הסוגה הזאת היא בסיס להרבה (מאוד) משחקים, ולא רק מאותו הג'אנר. נראה במסמך הקרוב כיצד ליצור משחק באותו הסגנון תוך מתן דגש על נושאים מהותיים בבניית משחקים בunity- .

# יצירת דמות-

בתור התחלה נבנה בסיס לדמות- ניצור אובייקט משחק חדש (GameObject) שיהווה בסיס לשחקן הראשי ולאויבים.  
לצורך הדוגמא ניצור אובייקט מסוג קובייה, כמובן שבהמשך יהיה ניתן להחליף את הקובייה בדגם/תמונה של חללית, אך כיוון שעכשיו אנחנו עובדים רק על התשתית של המשחק די לנו באובייקט משחק פרימיטיבי.  
נקרא לקובייה בשם, לשם הפשטות נקרא לה player. נחליט על גודל שנראה לנו מתאים לשחקן הראשי, ונמקם אותו במקום שהכי קל יהיה לחשב ממנו שהוא הווקטור (0,0,0), כלומר בחלק של ה-position ב-inspector נשים את הערכים 0,0 ו-0 במקום ה-y ,x ו-z בהתאמה.  
אם לא מרוצים מהצבע של השחקן הראשי שלנו נוכל להוסיף לו חומר (מומלץ להציץ שוב במסמך 'מה זה 'unity).  
לפני שניכנס לקוד ולהפעלת הדמות נצטרך לשנות את הרקע למשהו שיהיה לנו יותר קל לראות דרכו את המשחק בנתיים.  
בשביל לשנות את רקע נכנס לאובייקט המצלמה, וב- inspector נבחר clear flags -> Solid Color, ,ומתחת נבחר ב-background את הצבע שנראה לנו הכי מתאים.

## הזזת השחקן-

לאחר שסיימנו לבנות את גוף השחקן נתעסק בלבנות את השכל שמנחה אותו- הקוד.  
ניצור סקריפט חדש לשחקן ונקרא לו בשם זהה לאובייקט. כמו שכבר הזכרנו בשיעורים קודמים מומלץ לשמור את הסקריפטים שלנו בתיקייה ייעודית לסקריפטים.  
כדי להתאים את הסקריפט לאובייקט עליו הוא מופעל, פשוט נגרור אותו ל-inspector של האובייקט עצמו.  
נרצה שלשחקן שלנו יהיו הדברים הבאים: 1)יכולת הזזה- שנוכל להזיז את השחק בעזרת לחיצה על החצים במקלדת, או לחיצה על העכבר. 2) מערכת חיים- כלומר כמה חיים יש לשחקן. בד"כ המערכת חיים נעה בין חמש לשלוש, וכל פסילה מורידה לו נקודת חיים אחת מהמשחק, וכאשר השחקן גומר את חייו המשחק נגמר. 3)נקודות- כדי שנוכל לדעת איפה אנחנו עומדים, האם השתפרנו בין משחק למשחק.

בשביל להזיז את השחקן שלנו נצטרך להתעמק קצת בפונקציית update() ובשתי מחלקות חדשות: input ו-transform.  
ניזכר בפונקציה update() , הפונקציה נקראת כל פריים של המשחק כלומר בכל פעם שהמסך מתעדכן אנחנו מבצעים מחדש את המתודה (כמין לולאה שעובדת לכל אורך חיי האובייקט).  
אם נרצה שהאובייקט שלנו יזוז במסך נצטרך בעצם לעדכן את הפוזיציה שלו (של ה-x או ה-y) בכל פעם.  
כאן בדיוק נכנסת מחלקת transform: לכל אובייקט משחק (בין אם אובייקט ממשי, מצלמה, תאורה וכו') יש רכיב transform , אשר משמש לביצוע מניפולציות על האובייקט בין אם שינוי גודל, מיקום או סיבוב האובייקט. למעשה כבר נפגשנו עם המחלקה לפני בinspector של האובייקט אך עדיין לא ראינו כיצד ניתן לשנות בזמן ריצת המשחק.

אחת המתודות של המחלקה היא translate שהיא מתודה שמקבלת איזשהו וקטור של שלושה ממדים (Vector3) או של שני ממדים (Vector2), **ומחברת** בין המיקום הנוכחי של האובייקט לווקטור ששלחנו כפרמטר. למשל אם נרצה לקדם את האובייקט שלנו במטר אחד כלפי מעלה כל פריים נצטרך להוסיף בפונקצייה update() את קטע הקוד הבא:

**transform.Translate(new Vector3(0,1, 0));**

שימו לב! מנוע יוניטי עובד בשיטה המטרית – כל האורכים הם במטרים, כל הזמנים בשניות, וכל המסות בק"ג.

למעשה החברה של unity ידעו כבר שהזזה ביחידה אחת לכיוון מסוים היא שכיחה מאוד ביצירת משחקים, ולכן הם גם יצרו משתנים שמקצרים את כתיבת קוד במעט: למחלקת Vector3 יש את המשתנה up שהוא למעשה הווקטור (0,1,0) והמשתנה down שהוא הווקטור (0,-1,0) כלומר ה-y יורד במטר אחד. ובאותו אופן יש אתת המשתנים right ו- left שבהם רק ה-x משתנה בהתאמה. הרי שניתן לכתוב את אותו הקוד גם כך: **transform.Translate(Vector3.up);**

### חישובי זמן ומהירות

אם נשמור ונריץ את המשחק נראה שאובייקט שלנו טס כלפי מעלה במהירות עצומה, אם בכלל הצלחנו לראות אותו מרוב שהוא מהיר, במקום לנוע במהירות של יחידה לשנייה למשל, זה משום שהמתודה מתעדכנת במהירות עצומה, פי כמה וכמה ממה שרצינו.

אז מה צריך לעשות כדי שהמהירות תתאים למהירות אחידה של שנייה לדוגמא? גם על זה unity כבר חשבו ויצרו מחלקה מיוחדת שקוראים לה Time שאחראית על מידע לגבי הזמן. למחלקה יש משתנה מיוחד שקוראים לו deltaTime שהוא הזמן שעבר בין הפריים הנוכחי לבין הפריים הקודם. המשתנה הזה מייצג, בקירוב טוב, את הזמן שעובר בין פריים לפריים. לכן, אם נכפיל את את הווקטור שלנו באותו הdeltaTime הוא יתקדם בהרבה פחות ממטר אחד לכל פריים, וכך, אחרי שתעבור שניה אחת, הוא יתקדם בעצם מטר אחד:

**transform.Translate(Vector3.up \* Time.deltaTime);**  
אם נרצה להגדיל את המהירות נוסיף פשוט שדה speed מסוג float, ונכפיל את הווקטור גם בו:  
**transform.Translate(Vector3.down \* speed \* Time.deltaTime);**  
שימו לב שה-speed נמדד ב"מטר לשניה". מכפילים ב-deltaTime שהוא נמדד ב"שניות לפריים", ומקבלים "מטר לפריים" – שזה בדיוק מה שאנחנו רוצים להוסיף לווקטור המיקום שלנו.

ניתן לראות את כל משתני העצם הציבוריים של המחלקה ב-inspector, ובכדי לראות משתנים פרטיים יש להוסיף מעל למשנה את התווית **SerializeField** כך:

**[SerializeField]**

**private float speed = 5f;**

אם נחזור עכשיו ליוניטי, נראה שברכיב שהוספנו (נניח player) נוסף עוד שדה בשם speed, שאנחנו יכולים לשנות מתוך יוניטי.

### תנועה בתוך גבולות

אז הצלחנו להזיז את השחקן שלנו, אך עדיין זה לא קורה תחת השליטה שלנו, מה גם שמהרגע שהוא יוצא מהמסגרת של המשחק הוא נעלם.  
נתחיל מהסוף להתחלה- השחקן שלנו נעלם משום הוא לא מפסיק לנוע כלפי מעלה, אנחנו רוצים שאם הוא זז מעבר למסגרת של המשחק שהוא יחזור מהצד השני ,כלומר אם הוא עלה הוא יחזור מלמטה, ואם הוא זז ימינה מידי אז שיופיע מצד שמאל, וכנ"ל הפוך.  
לשם כך נצטרך להכיר את transform.position שהוא למעשה משתנה מסוג ווקטור גם כן שמייצג את המיקום הנוכחי של השחקן. משום שposition הוא ווקטור ניתן גם לקבל משתנה ספציפי ממנו (את ה- y, xאו z), וניתן לשנות אותו, את כולו אבל לא חלק ממנו, למשל אי אפשר לשנות רק את האיקס של הווקטור.  
עתה נצטרך למצוא את גבולות המסגרת- מאיזה פוזיציה השחקן שלנו יוצא מהמסגרת.  
בשביל זה נצטרך להריץ את המשחק וללחוץ על pause בדיוק בשלב שכבר לא רואים את השחקן על המגרש.  
אנחנו צריכים למצוא את מיקום ה-y של השחקן (כי הוא מתקדם כלפי מעלה) במצבו הנוכחי, ניתן לראות את המיקום של השחקן ב-inspector, ומה שמוצג שם מייצג את הגבול שממנו לא ניתן לראות את השחקן, כלומר הנקודה שממנה נרצה להפוך את המיקום של השחקן לכיוון השני.  
נשים לב שהיות והתחלנו מהמיקום (0,0,0), אז גבול המסגרת העליון הוא בדיוק כמו הגבול התחתון של המסגרת רק כפול מינוס אחת, כלומר אם גילינו שמהנקודה y=7.0f (הposition ב-float) כבר לא רואים את השחקן, אז מהנקודה y=-7.0f גם השחקן יצא מהתחום רק למטה. לכן אם השחקן שלנו עבר בנקודת ה-y (בערך מוחלט) את 7.0f נכפיל את הy- שלו במינוס אחת (להפוך צדדים), היות ולא ניתן לשנות רק איבר אחד בווקטור אלא את כולם ,נשתמש באופציה לקבלת משתנה ספציפי מהווקטור, זה יראה בקוד כך:

if (Mathf.Abs(transform.position.y) > 7f)

transform.position = new Vector3(transform.position.x, transform.position.y\*-1, transform.position.z);

בשביל למצוא את המסגרת האופקית נשנה את הפונקציית translate ל-vector3.right במקום up ונעשה את אותו התהליך.

**שימו לב!** בקוד למעלה יש "מספרי קסם" שהם דבר מאד לא רצוי. בהמשך נראה איך לפתור את בעיית הגבולות של התנועה באופן יפה יותר.

### שליטה בדמות

ועכשיו לשאלת השאלות כיצד ניתן לשלוט בדמות- שהדמות תזוז לאיזה כיוון שאני מכוון אותה לזוז במקום שהיא תנוע רק בקו ישר. לשם כך נצטרך להכיר מחלקה חדשה ,מחלקת Input.  
מחלקת Input משמשת כדי לקרוא קלט מהמשתמש באמצעות axes (צירים) עליהם היא עובדת. לכל סוג axes יש שם מיוחד משלו, למשל הקלט של תזוזה לכיוון ציר ה-x מהעכבר נקרא Mouse X, ואילו מהמקלדת נקרא Horizontal .   
לunity יש כ-18 קלטים דיפולטיביים וניתן להוסיף עוד. בשביל לראות את כל הקלטים האפשריים שמגיעים עם unity ניכנס ל- Edit-> Project setting-> Input, בחלון ה-input ניתן לראות את שמות כל ה-axes ומאיזה כפתורים הם קולטים,  
למשל הציר Horizontal'',שאחראי לתזוזה אופקית, מקבל קלט מהכפתורים: חץ ימינה (או המקש D במקלדת) - למקרה שהתקדמנו ימינה, וחץ שמאלה (או המקשA במקלדת) - למקרה שאנחנו מתקדמים שמאלה.

כדי לקרוא את כיוון התנועה, נשתמש במתודה Input.GetAxis(string AxeName);, שמקבלת כפרמטר את שם הציר ומחזיר את הערך אחד אם קיבלנו התקדמות לכיוון החיובי (לדוגמא ב- Horizontalאם התקדמנו ימינה), או מינוס אחד אם התקדמנו לכיוון השלילי של הצירים. אם לא קיבלנו קלט בכלל הפונקציה מחזירה את הערך 0.

אם כך כיצד נוכל לשלב את המידע החדש עם הקוד שלנו כך שההתקדמות של השחקן תהיה בשליטתנו? פשוט ניצור משתנה חדש שמקבל את הערך שתיתן הפונקציה ונשתמש בו בפונקציה Translate כך שהשחקן יתקדם בהתאם לקלט אותו קיבלנו- אם קיבלנו ערך חיובי, למשל פנינו ימינה, אז השחקן יתקדם יחידת מרחק אחת חיובי מהמיקום הנוכחי שלו, ואם נגיד לא לחצנו על שום כפתור, אז הפונקציה תחזיר 0 כך שאם נחבר את הערך מהפונקציה עם הווקטור של השחקן אז השחקן יישאר במקום. בקוד זה יראה כך:

float horizontal = Input.GetAxis("Horizontal");

float vertical = Input.GetAxis("Vertical");

transform.Translate(new Vector3(horizontal, vertical, 0) \* \_speed \* Time.deltaTime);

במקרה לעיל השחקן שלנו יזוז למעלה או למטה בהתאם לחצים או למקשים A,S,D ו-W במקלדת.

# 