# המשחק שלכם – רכיבים רשמיים – מתיכנון לביצוע

## א. בדיקות

לאחר התיכנות, יש לבצע בדיקות-משחק מקיפות באופן הבא:

* כל אחד מחברי-הצוות צריך לשחק במשחק כמה פעמים ולכתוב הערות.
* בנוסף לחברי-הצוות, חפשו עוד N+1 אנשים שאינם מהקורס (נניח, בני-משפחה וחברים) שישחקו במשחק ויכתבו הערות.
* היעזרו בשאלות-הבדיקה שהכנתם במטלה קודמת: הציגו את השאלות האלו לשחקני-הניסוי שלכם, סכמו את התשובות שלהם (רצוי בטבלה), והסיקו מסקנות לגבי שיפור חוויית-השחקן.

הגשה:

* הגישו במודל מסמך pdf המפרט את תהליך הבדיקה, ההערות של שחקני הניסוי (מהצוות ומחוץ לצוות), ואיך שיפרתם את המשחק בעקבות ההערות.

## ב. רכיבים רשמיים

חיזרו לרשימת הרכיבים הרשמיים של המשחק שלכם מאחת המטלות הקודמות. ענו מחדש על השאלות לאור המשחק שתיכנתתם בשבוע שעבר. וודאו שכל הרכיבים עובדים בצורה תקינה במשחק שכתבתם:

1. כמה **שחקנים** משחקים במשחק שלכם? אם יש שני שחקנים או יותר, איך בדיוק מתבצעת חלוקת השליטה ביניהם (מקלדת, עכבר וכד')?
2. מה הם ה**יעדים** במשחק שלכם? האם כל מי שמשחק בו פעם ראשונה מבין מייד מה הם היעדים שלו? אם לא – הוסיפו הדרכה (בטקסט או באופן אחר).
3. מה הם ה**תהליכים** במשחק שלכם? האם הם עובדים בצורה תקינה גם ביוניטי אלא גם בדפדפן? בפרט:
   * מהם תהליכי-ההתחלה – מה שחקן צריך לעשות כדי להתחיל לשחק? האם התהליך עובד בצורה תקינה? אם לא – תקנו אותו.
   * מהי לולאת הליבה (core game loop) – מה שחקן צריך לעשות כדי להתקדם לקראת היעד? האם התהליך עובד בצורה חלקה? אם לא – תקנו את הבאגים. חשוב במיוחד לוודא שהתנועה של השחקן היא חלקה, ללא "היתקעויות" וללא תקלות. האם שחקן שאינו מכיר את המשחק יודע מה הוא צריך לעשות (על מה ללחוץ, לאן לזוז וכד')? אם לא – הוסיפו הדרכה.
   * מהם תהליכי-הסיום – מה שחקן צריך לעשות כדי לסיים את המשחק בהצלחה? האם התהליך עובד בצורה חלקה? אם לא – תקנו אותו. איך המשחק שלכם מלמד את השחקן מה תהליך הסיום?
4. מה הם ה**חוקים** במשחק שלכם? בפרט -
   * מה הם החוקים המגבילים את פעילות השחקן? – האם שחקן שאינו מכיר את המשחק מבין מייד מדוע הוא לא מצליח לבצע פעולות מסוימות? אם לא – הוסיפו הדרכה.
   * מה הם החוקים הקובעים תוצאות של פעולות? האם שחקן שאינו מכיר את המשחק מבין מייד מדוע פעולה מסוימת שביצע גרמה לתוצאה מסוימת? אם לא – הוסיפו הדרכה.
5. מה הם ה**משאבים** במשחק שלכם, ואיך הם מועילים לשחקן? האם שחקן שאינו מכיר את המשחק מבין מייד מה הם המשאבים שהוא צריך לאסוף? אם לא – הוסיפו רמזים שיעזרו לשחקן להבין. האם שחקן יכול להשיג משאבים בקלות (מבחינה טכנית)? אם קשה מדי לאסוף את המשאבים – נסו לתקן את התהליך כך שיהיה חלק יותר.
6. מה הם ה**עימותים** המרכזיים במשחק שלכם – בין השחקן למערכת (*מכשולים*), בין השחקן לשחקנים אחרים (*יריבים*), בין השחקן לעצמו (*דילמות*)? האם שחקן שאינו מכיר את המשחק מבין מייד מה הם העימותים שהוא צריך להתמודד איתם? אם לא – הוסיפו רמזים שיעזרו לו להבין.
7. מה הם ה**גבולות** של המשחק שלכם - האם העולם סגור או פתוח, עגול או שטוח? איך המשחק מראה לשחקן את הגבולות? האם השחקן עלול לצאת מגבולות העולם וליפול אל התהום האינסופית? אם כן – תקנו את הבאג.
8. כמה **תוצאות** אפשריות יש למשחק שלכם, ומה התוצאות? עד כמה התוצאה תלויה במזל לעומת כישרון? עד כמה התוצאה תלויה ביכולת קואורדינציה ושליטה במקלדת/עכבר? איך המשחק שלכם מראה לשחקן את תוצאת המשחק?

בנוסף, תקנו את התקלות שהתגלו במשחק שלכם בבדיקות משבוע שעבר – תקלות שגיליתם בעצמכם, תקלות שגילו שחקני-הניסוי שלכם, תקלות שהערתי עליהן במודל או בגיטהאב או בדואל, וכל תקלה נוספת שאתם מוצאים. המשחק לא צריך עדיין להיות מושלם – לא חייבים לכתוב כבר עכשיו את כל השלבים – אבל הוא צריך להיות "שחיק" ונקי מתקלות, כך שגם מי שלא מכיר אותו (כמוני למשל) יכול לשחק בו בקלות, בלי "להיתקע" ובלי להיתקל בבאגים.